Oud-LUR appelleer ná ANC vra hy moet opsy staan | Netwerk24
Deur Arisa Janse van Rensburg en Carien Du Plessis, News24 19 April 2021 21:40
Dr. Bandile Masuku, voormalige LUR van gesondheid in Gauteng. Foto: Argief
Dr. Bandile Masuku, voormalige LUR vir gesondheid in Gauteng, het gesê hy het reeds teen die ANC se bevinding teen hom geappelleer.
Dit kom nadat die provinsiale uitvoerende komitee (PUK) gevra het dat Masuku opsy staan as 'n PUK-lid nadat die provinsiale tugkomitee beslis het dat hy die party in oneer gebring het.
Masuku is verlede jaar uit sy pos as LUR verwyder ná bewerings van ongerymdhede met die verkryging van persoonlike beskermende toerusting (PPE) wat onder sy toesig in die provinsie se departement van gesondheid gebeur het.
Masuku het Maandag op eNCA gesê hy het reeds appèl aangeteken "en sal wag en kyk of die nasionale tugkomitee anders bevind".
Dit kom ná sy onsuksesvolle poging om 'n verslag van die spesiale ondersoekeenheid (SOE) – waarin bevind is dat hy nie behoorlik toesig oor sy departement gehou het nie – te laat hersien.
Masuku meen egter dat die uitspraak verlede Maandag deur die hooggeregshof in Pretoria hom vryspreek.
"Die hof het bevind dat die SOE nie gesien het dat dr. Masuku enige misdaad pleeg nie en dat daar geen gronde vir siviele optrede teen hom is nie," het Mojalefa Motalane, sy regsverteenwoordiger, verlede week in 'n verklaring gesê.
Masuku het Maandag wel gesê hy het gemengde gevoelens oor die uitspraak, want hoewel die regter hom van korrupsie vrygeskeld het, bly die klagtes van nalatigheid staande.
Masuku het gesê daar is redes waarom hy nagelaat het om bestellings na te gaan. Hy meen die SOE moes beter ondersoek ingestel het.
Hy het ook gesê hy is nie kwaad oor sy afdanking as LUR nie, maar eerder teleurgestel dat hy nie verder teen die Covid-19-pandemie kon help baklei nie.
Op 'n vraag van die onderhoudvoerder het Masuku gesê hy is nie van plan om terug te keer na 'n private praktyk nie en hoop dat hy sy loopbaan as politikus kan voorsit.